Document ID: 32013R1348

REGOLAMENT TA’ IMPLIMENTAZZJONI TAL-KUMMISSJONI (UE) Nru 1348/2013
tas-16 ta’ Diċembru 2013
li jemenda r-Regolament tal-Kummissjoni (KEE) Nru 2568/91 dwar il-karatteristiċi taż-żejt taż-żebbuġa u l-fdal taż-żejt taż-żebbuġa u dwar il-metodi ta’ analiżi rilevanti
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (1), u b’mod partikulari l-Artikolu 113(1)(a) u l-punti (a) u (h) tal-ewwel paragrafu tal-Artikolu 121 tiegħu, flimkien mal-Artikolu 4 tiegħu,
Billi:
(1)
Ir-Regolament tal-Kummissjoni (KEE) Nru 2568/91 (2) jiddefinixxi l-karatteristiċi kimiċi u organolettiċi taż-żejt taż-żebbuġa u ż-żejt mir-residwi taż-żebbuġ u jistabbilixxi l-metodi għall-valutazzjoni ta’ dawk il-karatteristiċi. Dawk il-metodi u l-valuri ta’ limitu għall-karatteristiċi taż-żjut għandhom jiġu aġġornati abbażi tal-opinjoni tal-esperti kimiċi u skont il-ħidma mwettqa fi ħdan il-Kunsill Internazzjonali taż-Żebbuġ (l-IOC).
(2)
Sabiex tiġi żgurata l-implimentazzjoni fil-livell tal-Unjoni tal-aktar standards internazzjonali riċenti li ġew stabbiliti mill-IOC, ċerti metodi ta’ analiżi u ċerti valuri ta’ limitu għall-karatteristiċi taż-żjut stabbiliti fir-Regolament (KEE) Nru 2568/91 għandhom jiġu aġġornati.
(3)
Għalhekk, il-valuri ta’ limitu għall-istigmastadini, ix-xama’, l-aċidu miristiku u l-esteri tal-alkil tal-aċidi xaħmin għandhom jiġu adattati u ċerti dijagrammi tad-deċiżjonijiet li jintużaw biex jiġi vverifikat jekk kampjun taż-żejt taż-żebbuġa jkunx konsistenti mal-kategorija ddikjarata jew le għandhom jiġu emendati kif xieraq. Għandhom jiddaħħlu dijagrammi tad-deċiżjonijiet għall-kampesterol u d-delta-7-stigmastenol flimkien ma’ parametri aktar restrittivi sabiex jiġi ffaċilitat il-kummerċ u tiġi żgurata l-awtentiċità taż-żejt taż-żebbuġa sabiex jitħarsu l-konsumaturi. Il-metodu tal-analiżi marbut mal-kompożizzjoni u l-kontenut tal-isteroli u mal-istabbiliment tal-konċentrazzjoni ta’ eritrodiol u uvaol għandu jinbidel b’metodu aktar affidabbli li jkopri wkoll id-dialkoħol tat-triterpen. Huwa xieraq ukoll li tiġi analizzata mill-ġdid il-valutazzjoni organolettika taż-żejt taż-żebbuġa u li jiddaħħal metodu li jippermetti li tiġi nnutata l-preżenza ta’ żjut veġetali barranin fiż-żjut taż-żebbuġa.
(4)
Fid-dawl tal-iżviluppi marbutin mal-proċeduri tal-verifiki tal-konformità taż-żjut, il-metodu tat-teħid tal-kampjuni taż-żejt taż-żebbuġa u taż-żjut mir-residwi taż-żebbuġ għandu jiġi adattat kif xieraq.
(5)
Għalhekk, ir-Regolament tal-Kummissjoni (KEE) Nru 2568/91 għandu jiġi emendat kif xieraq.
(6)
Sabiex jitħalla perjodu taż-żmien għall-aġġustament mar-regoli l-ġodda, u biex jingħata żmien biex jiddaħħlu l-mezzi għall-applikazzjoni tagħhom u jiġi evitat li jiġu ddisturbati t-tranżazzjonijiet kummerċjali, l-emendi li jsiru permezz ta’ dan ir-Regolament għandhom japplikaw mill-1 ta’ Marzu 2014. Għall-istess raġunijiet, għandhom isiru dispożizzjonijiet biex iż-żejt taż-żebbuġa u ż-żjut mir-residwi taż-żebbuġ li jiġu mmanifatturati u ttikkettati legalment fl-Unjoni jew li jiddaħħlu legalment fl-Unjoni u jiġu rrilaxxati għaċ-ċirkulazzjoni ħielsa qabel dik id-data jkunu jistgħu jiġu kkummerċjalizzati sa ma jispiċċaw il-ħażniet kollha.
(7)
Il-miżuri stipulati f’dan ir-Regolament huma skont l-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
Ir-Regolament (KEE) Nru 2568/91 għandu jiġi emendat kif ġej:
(1)
L-Artikolu 2 għandu jinbidel b’dan li ġej:
“Artikolu 2
1. Il-karatteristiċi taż-żjut stabbiliti fl-Anness I għandhom jiġu stabbiliti skont il-metodi ta’ analiżi li ġejjin:
(a)
biex jiġu stabbiliti l-aċidi xaħmin liberi, mogħtija bħala perċentwali ta’ aċidu olejku, il-metodu stabbilit fl-Anness II;
(b)
biex jiġi stabbilit l-indiċi tal-perossidu, il-metodu stabbilit fl-Anness III;
(c)
biex jiġi stabbilit l-ammont ta’ xama’, il-metodu stabbilit fl-Anness IV;
(d)
biex jiġu stabbiliti l-kompożizzjoni u l-kontenut tal-isteroli u d-dialkoħol tat-triterpen permezz tal-kromatografija b’fażi gassuża f’kolonna kapillari, il-metodu stabbilit fl-Anness V;
(e)
biex tiġi stabbilita l-perċentwali ta’ 2-gliċeril monopalmitat, il-metodu stabbilit fl-Anness VII;
(f)
għall-analiżi spettrofotometrika, il-metodu stabbilit fl-Anness IX;
(g)
biex tiġi stabbilita l-kompożizzjoni tal-aċidi xaħmin, il-metodu stabbilit fl-Anness X A u fl-Anness X B;
(h)
biex jiġu stabbiliti s-solventi aloġenati volatili, il-metodu stabbilit fl-Anness XI;
(i)
biex jiġu evalwati l-karatteristiċi organolettiċi taż-żejt taż-żebbuġa verġni, il-metodu stabbilit fl-Anness XII;
(j)
biex jiġu stabbiliti l-istigmastadini, il-metodu stabbilit fl-Anness XVII;
(k)
biex jiġi stabbilit l-ammont ta’ trigliċeridi b’ECN42, il-metodu stabbilit fl-Anness XVIII;
(l)
biex jiġi stabbilit l-ammont ta’ alkoħol alifatiku, il-metodu stabbilit fl-Anness XIX;
(m)
biex jiġi stabbilit l-ammont ta’ xama’, ta’ esteri metiliċi tal-aċidi xaħmin u ta’ esteri etiliċi tal-aċidi xaħmin, il-metodu stabbilit fl-Anness XX.
Sabiex tiġi nnutata l-preżenza ta’ żjut veġetali barranin fiż-żjut taż-żebbuġa, għandu jintuża l-metodu ta’ analiżi stabbilit fl-Anness XXa.
2. L-awtoritajiet nazzjonali jew ir-rappreżentanti tagħhom għandhom iwettqu l-verifika tal-karatteristiċi organolettiċi taż-żjut taż-żebbuġa verġni permezz ta’ bordijiet li jduqu ż-żjut approvati mill-Istati Membri.
Il-karatteristiċi organolettiċi taż-żejt imsemmija fl-ewwel subparagrafu għandhom jitqiesu li jkunu konformi mal-kategorija ddikjarata jekk il-bord approvat mill-Istat Membru jikkonferma din il-klassifikazzjoni.
Jekk il-bord ma jikkonfermax il-kategorija tal-karatteristiċi organolettiċi ddikjarata, l-awtoritajiet nazzjonali jew ir-rappreżentanti tagħhom għandhom iwettqu żewġ kontrovalutazzjonijiet permezz ta’ bordijiet approvati oħrajn mingħajr dewmien, fuq talba tal-parti kkonċernata, u mill-inqas waħda minn dawn il-kontrovalutazzjonijiet trid titwettaq minn bord li jkun approvat mill-Istat Membru kkonċernat fejn ikun ġie prodott iż-żejt. Il-karatteristiċi kkonċernati għandhom jitqiesu li jkunu konformi mal-karatteristiċi ddikjarati jekk iż-żewġ kontrovalutazzjonijiet jikkonfermaw il-klassifika ddikjarata. Jekk dan ma jkunx il-każ, il-parti interessata jkollha tħallas l-ispejjeż tal-kontrovalutazzjonijiet.
3. Meta l-awtoritajiet nazzjonali jew ir-rappreżentanti tagħhom iwettqu l-verifiki tal-karatteristiċi organolettiċi kif previst fil-paragrafu 1, il-kampjuni għandhom jittieħdu skont l-istandards internazzjonali EN ISO 661 u EN ISO 5555 għat-tħejjija tal-kampjuni għat-testijiet u għat-teħid tal-kampjuni rispettivament. Madankollu, minkejja l-punt 6.8 tal-istandard EN ISO 5555, fil-każ tal-lottijiet tat-tali żjut f’pakketti għall-konsum, il-kampjun għandu jittieħed skont l-Anness Ia ta’ dan ir-Regolament. Fil-każ taż-żjut bl-ingrossa li għalihom il-kampjuni ma jistgħux jittieħdu skont l-istandard EN ISO 5555, il-kampjuni għandhom jittieħdu skont l-istruzzjonijiet mogħtija mill-awtorità kompetenti tal-Istat Membru.
Mingħajr ħsara għall-istandard EN ISO 5555 u għall-Kapitolu 6 tal-istandard EN ISO 661, il-kampjuni meħudin għandhom jitpoġġew kemm jista’ jkun malajr f’post fid-dlam’ il bogħod mis-sħana qawwija u għandhom jintbagħtu lil-laboratorju għall-analiżi mhux aktar tard mill-ħames jum tax-xogħol wara li jittieħdu, inkella l-kampjuni għandhom jinżammu b’tali mod li ma tonqosx il-kwalità tagħhom jew li ma jsofrux ħsara waqt it-trasport jew il-ħażna qabel ma jintbagħtu lil-laboratorju.
4. Għall-għanijiet tal-verifika prevista fil-paragrafu 3, fil-każ tal-prodotti fil-pakketti, l-analiżi msemmija fl-Annessi II, III, IX, XII u XX u, fejn ikun applikabbli, kull kontroanaliżi meħtieġa skont il-liġijiet nazzjonali, għandha titwettaq qabel id-data minima tad-durabbiltà. Fil-każ tat-teħid ta’ kampjuni taż-żjut bl-ingrossa, dawn l-analiżi għandhom jitwettqu mhux aktar tard minn sitt xhur wara x-xahar li fih ikun ittieħed il-kampjun.
M’għandu japplika l-ebda limitu taż-żmien għall-analiżi l-oħra previsti f’dan ir-Regolament.
Sakemm il-kampjun ma jkunx ittieħed inqas minn xahrejn qabel id-data minima tad-durabbiltà, jekk ir-riżultati tal-analiżi ma jkunux jaqblu mal-karatteristiċi tal-kategorija taż-żejt taż-żebbuġa jew taż-żejt mir-residwi taż-żebbuġ iddikjarata, il-parti kkonċernata għandha tiġi nnotifikata b’dan mhux aktar tard minn xahar qabel ma jintemm il-perjodu stabbilit fl-ewwel subparagrafu.
5. Sabiex jiġu stabbiliti l-karatteristiċi taż-żjut taż-żebbuġa bil-metodi previsti fl-ewwel subparagrafu tal-paragrafu 1, ir-riżultati tal-analiżi għandhom jitqabblu direttament mal-limiti stabbiliti f’dan ir-Regolament.”
(2)
L-Anness I għandu jinbidel bit-test mogħti fl-Anness I ta’ dan ir-Regolament.
(3)
L-Anness Ia għandu jinbidel bit-test mogħti fl-Anness II ta’ dan ir-Regolament.
(4)
L-Anness Ib għandu jinbidel bit-test mogħti fl-Anness III ta’ dan ir-Regolament.
(5)
L-Anness V għandu jinbidel bit-test mogħti fl-Anness IV ta’ dan ir-Regolament.
(6)
L-Anness VI għandu jitħassar.
(7)
L-Anness XII għandu jinbidel bit-test mogħti fl-Anness V ta’ dan ir-Regolament.
(8)
L-Anness XXa, li t-test tiegħu huwa mogħti fl-Anness VI ta’ dan ir-Regolament, għandu jiżdied wara l-Anness XX.
Artikolu 2
Il-prodotti li ġew immanifatturati u ttikkettati legalment fl-Unjoni jew li ddaħħlu legalment fl-Unjoni u ġew irrilaxxati għaċ-ċirkulazzjoni ħielsa qabel l-1 ta’ Marzu 2014 jistgħu jiġu kkummerċjalizzati sa ma jispiċċaw il-ħażniet kollha.
Artikolu 3
Dan ir-Regolament għandu jidħol fis-seħħ fis-seba’ jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-1 ta’ Marzu 2014.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-16 ta’ Diċembru 2013.

Labels: 7
3
17
6